แรงขายกลุ่มอิเล็กฯ กด SET ปิดลบ 2 จุด หลัง “บอนด์ยีลด์” พุ่ง กระทบหุ้น P/E สูง
SET ปิดลบ 2 จุด รับแรงกดดันจาก Bond Yield พุ่งขึ้น ทำให้หุ้นที่มี P/E สูงปรับตัวลง อย่างกลุ่มอิเล็กทรอนิกส์ คาดวันพรุ่งนี้แกว่งตัวในกรอบ ให้แนวรับที่ 1,650 จุด แนวต้านที่ 1,665 -1,670 จุด
19 ม.ค. 2565

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งตัว sideway – sideway down ตามตลาดหุ้นต่างประเทศที่ต่างได้รับแรงกดดันจากอัตราผลตอบแทนพันธบัตรรัฐบาลสหรัฐ (Bond Yield) ปรับตัวสูงขึ้น กดดันหุ้นที่มี P/E สูง เช่น กลุ่มอิเล็กทรอนิกส์  KCE ปรับตัวลงแรง อย่างไรก็ดีดัชนี SET ไม่หลุดระดับ 1,650 จุด เป็นการสร้างฐานออกข้าง หากสัปดาห์นี้ดัชนีสามารถยืนเหนือระดับ 1,650 จุด คาดว่าในสัปดาห์หน้าน่าจะเทคนิเคิลรีบาวด์
สำหรับแนวโน้มในวันพรุ่งนี้คาดว่าแกว่งตัว Sideway เคลื่อนไหวในกรอบ โดยให้แนวรับที่ 1,650 จุด แนวต้านที่ 1,665 -1,670 จุด โดยตลาดรอดูงบกลุ่มแบงก์ในสัปดาห์นี้ และการประชุมธนาคารกลางสหรัฐ (เฟด) ในสัปดาห์หน้า (25-26 ม.ค.)
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,038.11 ล้านบาท ปิดที่ 141.00 บาท ลดลง 3.00 บาท
TRUE มูลค่าการซื้อขาย 3,877.24 ล้านบาท ปิดที่ 4.88 บาท เพิ่มขึ้น 0.26 บาท
PTT มูลค่าการซื้อขาย 3,670.41 ล้านบาท ปิดที่ 39.00 บาท เพิ่มขึ้น 1.00 บาท
PTTEP มูลค่าการซื้อขาย 3,410.66 ล้านบาท ปิดที่ 127.50 บาท เพิ่มขึ้น 1.00 บาท
SCB มูลค่าการซื้อขาย 2,475.50 ล้านบาท ปิดที่ 122.50 บาท ลดลง 1.00 บาท